SL Uradni list Evropske unije C 218/107

Mnenje Evropskega ekonomsko-socialnega odbora o predlogu uredbe Sveta o spremembi Uredbe (ES) št. 1083/2006 o Evropskem skladu za regionalni razvoj, Evropskem socialnem skladu in Kohezijskem skladu v zvezi z nekaterimi določbami glede finančnega upravljanja

COM(2008) 803 konč. – 2008/0233 (AVC)

predlogu uredbe Evropskega parlamenta in Sveta o spremembi Uredbe (ES) št. 1080/2006 o Evropskem skladu za regionalni razvoj v zvezi z upravičenostjo do naložb v energetsko učinkovitost in obnovljive vire energije pri stanovanjskih objektih

COM(2008) 838 konč. – 2008/0245 (COD)

predlogu uredbe Evropskega parlamenta in Sveta o spremembi Uredbe (ES) št. 1081/2006 o Evropskem socialnem skladu, da se dodajo vrste stroškov, upravičenih do prispevka iz ESS

COM(2008) 813 konč. – 2008/0232 (COD)

2009/C 218/21

Svet Evropske unije je 9. in 15. decembra 2008 sklenil, da v skladu s členom 262 Pogodbe o ustanovitvi Evropske skupnosti Evropski ekonomsko-socialni odbor zaprosi za mnenje o naslednjih dokumentih:

„Predlog uredbe Sveta o spremembi Uredbe (ES) št. 1083/2006 o Evropskem skladu za regionalni razvoj, Evropskem socialnem skladu in Kohezijskem skladu v zvezi z nekaterimi določbami glede finančnega upravljanja“

„Predlog uredbe Evropskega parlamenta in Sveta o spremembi Uredbe (ES) št. 1080/2006 o Evropskem skladu za regionalni razvoj v zvezi z upravičenostjo do naložb v energetsko učinkovitost in obnovljive vire energije pri stanovanjskih objektih“

„Predlog uredbe Evropskega parlamenta in Sveta o spremembi Uredbe (ES) št. 1081/2006 o Evropskem socialnem skladu, da se dodajo vrste stroškov, upravičenih do prispevka iz ESS“

Strokovna skupina za ekonomsko in monetarno unijo ter ekonomsko in socialno kohezijo, zadolžena za pripravo dela Odbora na tem področju, je mnenje sprejela 2. februarja 2009. Poročevalec je bil g. CEDRONE.

Evropski ekonomsko-socialni odbor je mnenje sprejel na 451. plenarnem zasedanju 25. in 26. februarja 2009 (seja z dne 25. februarja) s 164 glasovi za, 2 glasovoma proti in 14 vzdržanimi glasovi.

1. Sklepi in priporočila

1.1 EESO se je seznanil s tremi zgoraj navedenimi predlogi, ki jih je Komisija predložila v povezavi s sedanjo finančno krizo, da bi v obdobju gospodarske recesije s prilagoditvijo in poenostavitvijo nekaterih določb o strukturnih skladih spodbudila realno gospodarstvo.

1.2 EESO se ob upoštevanju spodaj navedenih pripomb strinja s temi predlogi.

2. Utemeljitev

2.1 Že več let se EESO močno zavzema za upravno poenostavitev zakonodaje Skupnosti in njeno prilagoditev resničnim potrebam na lokalni ravni. V tem okviru EESO pozdravlja predloge Komisije, ki bodo strukturnim skladom Evropske unije omogočili bolj prilagojeno odzivanje na izzive sedanje finančne in gospodarske krize.

2.2 EESO opozarja, da pri upravljanju strukturnih skladov obstajajo še drugi upravni in finančni problemi; Komisijo spodbuja, da pripravi predloge za reševanje teh problemov, povezanih z ravnjo predhodnega financiranja projektov, predolgimi roki za plačilo, trajnostjo predlaganih projektov in pravili de minimis.

2.3 EESO poudarja, da mora načrtovana upravna poenostavitev zares prispevati k hitri sprostitvi razpoložljivih sredstev, saj bo le tako hitro in pozitivno vplivala na spodbuditev realnega gospodarstva.

2.4 EESO izraža tudi željo po tem, da bi sredstva, ki se bodo sprostila s temi ukrepi, kolikor je le mogoče (prednostno) lahko izkoristila MSP (na primer MSP v gradbeništvu v primeru predloga o energetski učinkovitosti stanovanjskih objektov) ter organizacije socialne ekonomije.

2.5 Ob koncu EESO poziva Komisijo, da hitro konča svoj razmislek o poenostavitvi strukturnih skladov in tako pospeši odzivnost kohezijske politike ob sedanji gospodarski krizi in tudi nasploh.